 **Ministerul Mediului, Apelor şi Pădurilor**



**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Bistriţa-Năsăud** |

**DECIZIA ETAPEI DE ÎNCADRARE - PROIECT**

**22 SEPTEMBRIE 2016**

Ca urmare a solicitării de emitere a acordului de mediu adresată de COMUNA FELDRU,cu sediul în judeţul Bistrița-Năsăud, comuna Feldru, localitatea Feldru, str. Vasile Naşcu, nr. 186, înregistrată la Agenţia pentru Protecţia Mediului Bistriţa-Năsăud cu nr. 2210/24.02.2016, cu ultima completare la nr. 10007/9.09.2016, în baza Hotărârii Guvernului nr. 445/2009 privind evaluarea impactului anumitor proiecte publice şi private asupra mediului, modificată şi completată prin HG nr. 17/2012 şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, aprobată cu modificări prin Legea nr. 49/2011,

Agenţia pentru Protecţia Mediului Bistriţa-Năsăud decide, ca urmare a consultărilor desfăşurate în cadrul şedinţei Comisiei de Analiză Tehnică din data de *21.09.2016*, că proiectul *Modernizarea infrastructurii rutiere agricole în comuna Feldru, județul Bistrița-Năsăud”,* propus a fi amplasat în *comuna Feldru – drumurile de exploataţie agricolă Săpături-Stîrci, Zăvoi, Başcuţa, Sub Deal, Haşca, Prohodişte, jud. Bistriţa-Năsăud*, nu se supune evaluării impactului asupra mediului şi nu se supune evaluării adecvate.

Justificarea prezentei decizii:

**I.** Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

***a)*** *Proiectul propus intră sub incidenţa H.G. nr. 445/2009 privind evaluarea impactului anumitor proiecte publice şi private asupra mediului, modificată şi completată prin HG nr. 17/2012, fiind încadrat în Anexa 2:*

*-* *la punctul 10, lit.e), construirea drumurilor, altele decât cele prevăzute în anexa 1;*

*- la punctul 13, lit. a) - orice modificări sau extinderi, altele decât cele prevăzute la pct. 22 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului;*

***b)*** *Lungimea totală a drumurilor propuse pentru reabilitare este de 7,432 km, pe traseele existente:*

* *drum de exploataţie agricolă Stârci-Săpături, pe o lungime de 2690 m;*
* *drum de exploataţie agricolă Zăvoi – 352 m;*
* *drum de exploataţie agricolă Başcuţa – 1200 m;*
* *drum de exploataţie agricolă Sub Deal – 1610 m;*
* *drum de exploataţie agricolă Haşca – 1080 m;*
* *drum de exploataţie agricolă Prihodişte – 500 m.*

*Proiectul prevede:*

* *corectarea profilului transversal al drumurilor;*
* *corectarea profilului longitudinal existent al drumurilor, dar fără a implica lucrări de terasamente mari;*
* *parte carosabilă de 3 m, acostamente: 2x0,5 m;*
* *sistem rutier propus pe partea carosabilă:*
* *pentru drumul Stârci-Săpături: strat de uzură din BA16 – 4 cm, strat de legătură din BAD25 – 5 cm, strat de bază din piatră spartă împănată – 15 cm, strat de fundaţie din balast – 15 cm, strat de formă din refuz de ciur – 20 cm;*
* *pentru drumul Zăvoi: covor asfaltic din BA16 – 6 cm, strat de bază din piatră spartă împănată – 15 cm, strat de fundaţie din balast – 15 cm, strat de formă din refuz de ciur – 20 cm;*
* *pentru drumul Başcuţa: strat de bază din piatră spartă împănată – 15 cm, strat de fundaţie din balast – 15 cm, strat de formă din refuz de ciur – 20 cm;*
* *pentru drumurile Sub Deal, Haşca şi Prihodişte: covor asfaltic din BA16 – 6 cm, strat de bază din piatră spartă împănată – 15 cm, strat de fundaţie din balast – 15 cm, strat de formă din împietruire existentă – 20 cm;*
* *consolidarea acostamentelor cu 25 cm piatră spartă şi balast;*
* *racordarea drumurilor laterale cu cele prevăzute în proiect, cu același sistem rutier, pe o lungime de 25 m;*
* *realizarea de platforme de încrucişare din cca. 250 în 250 m, unde condiţiile de amplasament permit realizarea acestora; platformele de încrucişare vor avea acelaşi sistem rutier ca şi drumurile;*
* *realizare lucrări de consolidare:*
* *4 ziduri de sprijin din beton H=3 m: 1 zid cu lungimea de 70 m pe drumul Stârci-Săpături, 2 ziduri de 20 m şi 30 m pe drumul Başcuţa şi 1 zid de 50 m pe drumul Prihodişte;*
* *2 ziduri de sprijin din beton H=2 m, cu lungimi de 10 m şi 20 m pe drumul Sub Deal;*
* *1 zid din gabioane cu lungimea de 35 m pe drumul Prihodişte;*

*fundaţii adâncite pe o lungime de 70 m pe drumul Stârci-Săpături şi pe o lungime de 20 m pe drumul Başcuţa;*

* *pentru siguranţa circulaţiei sunt prevăzute semnalizări, marcaje, parapet metalic de tip semigreu pe zonele de-a lungul văii unde înălţimea este mare (lungime totală: 985 m);*

***c)*** *Pentru scurgerea apelor pluviale s-au proiectat şanţuri din beton (lungime totală: 5470 m) şi şanţuri din pământ (lungime totală: 530 m). Drumurile vor avea o singură bandă şi pantă unică de 2,5 % spre şanţ; din şanţuri, prin intermediul văilor şi canalelor existente, apele vor fi transportate spre râul Someşul Mare;*

*Sunt prevăzute:*

* *înlocuirea a 10 podeţe existente subdimensionate cu podeţe noi;*
* *executare coronamente şi cameră de cădere la 2 podeţe existente;*
* *refacere suprabetonare, cale de pod şi coronamente la 1 podeţ existent;*
* *decolmatarea unui podeţ existent;*
* *montarea a 21 podeţe noi;*

***d)*** *Proiectul nu are efect cumulativ cu alte proiecte existente în zonă.*

***e)*** *Proiectul este situat în afara zonelor sau ariilor în care standardele de calitate ale mediului, stabilite de legislaţie, au fost depăşite.*

***f)*** *Dintre resursele naturale se utilizează agregate minerale și apă.*

***g)*** *La faza de realizare a proiectului rezultă deşeuri de construcție, care vor fi valorificate prin agenţi economici autorizaţi şi deşeuri de tip menajer, care vor fi predate operatorului de salubritate din zonă.*

***h)*** *Nu se utilizează substanţe periculoase sau tehnologii care să inducă risc de accidente.*

***i)*** *Prin respectarea măsurilor preventive şi de protecţie a factorilor de mediu propuse, probabilitatea impactului asupra factorilor de mediu este redusă.*

***j)*** *Din analiza listei de control pentru etapa de încadrare* *privind evaluarea impactului asupra mediului, finalizată în şedinţa Comisiei de Analiză Tehnică, nu rezultă un impact semnificativ asupra mediului al proiectului propus.*

***k)*** *Anunţul public privind depunerea solicitării de emitere a acordului de mediu şi privind decizia etapei de încadrare au fost mediatizate prin: afişare la sediul Primăriei comunei Feldru, publicare în presa locală, afişare pe site-ul şi la sediul APM Bistriţa-Năsăud.*

*Nu s-au înregistrat contestaţii/observații/comentarii din partea publicului interesat.*

**II.** Motivele care au stat la baza luării deciziei etapei de încadrare în procedura de evaluare adecvată sunt următoarele:

*a) Proiectul propus intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, drumurile de exploataţie agricolă Zăvoi şi Săpături-Stârci fiind amplasate parţial în situl Natura 2000 ROSCI0232 Someşul Mare Superior şi în vecinătatea acestuia.*

*b) Speciile protejate pentru care situl a fost declarat de importanţă comunitară sunt: 1163 - Cottus gobio (Zglăvoc); 9903 - Eudontomyzon danfordi (Chişcar); 1122 – Gobio uranoscopus (Petroc); 1146 - Sabanejewia aurata (Dunariţă); 1355 – Lutra lutra (Vidră).*

*c) Din analiza listei de control pentru etapa de încadrare privind evaluarea adecvată,* *finalizată în şedinţa Comisiei de Analiză Tehnică şi având în vedere faptul că se vor respecta în totalitate traseele existente ale drumurilor, nu rezultă un impact semnificativ al proiectului asupra sitului Natura 2000 ROSCI0232 Someşul Mare Superior, deoarece:*

*• nu se fac lucrări în albie minoră;* *în zona lucrărilor propuse nu au fost identificate vizuini sau culcuș de vidră;*

*• obiectivul nu este în legătură directă cu speciile şi habitatele pentru care a fost declarat situl şi nu are efecte semnificative asupra sitului;*

*• prin lucrările propuse şi prin respectarea măsurilor preventive şi de protecţia factorilor de mediu propuse, nu va fi afectată suprafaţa habitatelor, nu se va fragmenta habitatul şi nu vor fi afectate speciile de interes comunitar pentru care a fost desemnat situl; realizarea proiectului nu conduce la o deteriorare semnificativă sau pierderea totală a unor habitate naturale de interes comunitar;*

*• proiectul nu afectează direct sau indirect zonele de hrănire/reproducere/migraţie și nu va determina izolarea reproductivă a unei specii de interes comunitar sau a speciilor tipice care intră în compoziţia unui habitat de interes comunitar;*

*• proiectul nu are influenţă directă asupra ariei naturale protejate de interes comunitar, prin emisii în aer, folosire de resurse naturale ş.a.;*

*• proiectul nu implică tehnologii care să inducă risc de accidente, nu implică utilizarea, stocarea, transportul, manipularea sau producerea de substanţe sau materiale care ar putea afecta speciile şi/sau habitatele de interes comunitar pentru care aria naturală protejată de interes comunitar a fost desemnată;*

*• lucrările care se vor executa pe suprafața sitului nu sunt de amploare și numai în perioada de execuție a lucrărilor se va manifesta un impact local, limitat în timp; pe termen mediu și lung dinamica populațiilor criteriu ce au stat la baza desemnării sitului nu va fi influențată;*

*• impactul negativ al proiectului asupra sitului va fi nesemnificativ, cu manifestare numai în zonele și în perioada de lucru;*

*• nivelul și semnificația impactului datorate proiectului rămân limitate, punctiforme și lipsite de relevanță asupra elementelor ce au stat la baza desemnării sitului.*

**Condiţii de realizare a proiectului:**

***1.*** *Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.*

***2.*** *Se vor respecta prevederile legale în domeniul protecţiei mediului înconjurător, îndeosebi privind conservarea valorilor naturale prevăzute de Directiva 92/43/CEE privind conservarea habitatelor naturale şi a speciilor de faună şi floră sălbatică:*

*− respectarea prevederilor O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări prin Legea nr. 49/2011;*

*− respectarea prevederilor Ordinul Ministrului Mediului şi Pădurilor nr. 2387/2011 pentru modificarea Ordinului ministrului mediului şi dezvoltării durabile nr. 1964/2007 privind instituirea regimului de arie naturală protejată a siturilor de importanţă comunitară, ca parte integrantă a reţelei ecologice europene Natura 2000 în România;*

*− respectarea prevederilor Ordinul Ministrului Mediului, Apelor şi Pădurilor nr. 46/2016 privind instituirea regimului de arie naturală protejată şi declararea siturilor de importanţă comunitară ca parte integrantă a reţelei ecologice europene Natura 2000 în România;*

*− respectarea prevederilor Ordinul Ministrului Mediului şi Pădurilor nr. 19/2010 pentru aprobarea Ghidului metodologic privind evaluarea adecvată a efectelor potenţiale ale planurilor sau proiectelor asupra ariilor naturale protejate de interes comunitar*

***3.*** *Echipele care vor efectua lucrările și personalul de operare a platformei vor fi instruite cu privire la existenţa Sitului Natura 2000 în zona de execuţie a lucrărilor şi asupra măsurilor şi responsabilităţilor privind protecţia acestuia.*

***4.*** *Se vor respecta normele tehnice legale pentru lucrările care se vor realiza pe raza ariilor naturale protejate.*

*În scopul conservării habitatelor şi speciilor de interes comunitar din zona de implementare a proiectului se interzice:*

*- orice formă de recoltare, capturare, ucidere, distrugere sau vătămare a exemplarelor aflate în mediul lor natural, în oricare dintre stadiile ciclului lor biologic;*

*- perturbarea intenţionată în cursul perioadei de reproducere, de creştere, de hibernare şi de migraţie a faunei sălbatice;*

*- deteriorarea, distrugerea şi/sau culegerea intenţionată a cuiburilor şi/sau ouălor din natură;*

*- deteriorarea şi/sau distrugerea locurilor de reproducere, de odihnă ori de hrănire.*

*Se vor lua toate măsurile necesare în vederea menţinerii stării actuale de conservare a tipurilor de habitate naturale şi a speciilor de interes comunitar.*

***5.*** *Materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu.*

***6.*** *Deşeurile menajere vor fi transportate şi depozitate prin relaţie contractuală cu operatorul de salubritate, iar deşeurile valorificabile se vor preda la societăţi specializate, autorizate pentru valorificarea lor.*

***7.*** *Se interzice depozitarea necontrolată a deşeurilor (direct pe sol, etc.) ca şi incinerarea lor.*

***8.*** *Autovehiculele şi utilajele folosite vor respecta normele şi prevederile privind emisiile de noxe şi de zgomot. Mijloacele de transport şi utilajele folosite vor fi întreţinute corespunzător, pentru a se evita emisiile de noxe în atmosferă şi scurgerile accidentale de carburanţi şi lubrifianţi.*

***9.*** *Nu se vor executa lucrări de reparaţii a motoarelor, schimbarea uleiului de motor şi hidraulic, alimentare cu carburanţi în zona de implementare a proiectului. Aceste operațiuni se vor efectua numai pe amplasamente autorizate.*

***10.*** *Se interzice spălarea autovehiculelor în albia cursurilor de apă.*

***11.*** *La transportul materialelor şi pentru realizarea lucrărilor propuse se vor folosi numai căile de acces şi drumurile existente. Este strict interzisă traversarea cu mijloace auto a cursului de apă direct prin albie.*

***12.*** *Se interzice accesul de pe amplasament pe drumurile publice cu utilaje, maşini de transport necurăţate. Titularul activităţii are obligaţia asigurării cu instalaţiile corespunzătoare acestui scop - instalaţii de spălare şi sistem colector de ape uzate.*

***13.*** *Se vor lua toate măsurile necesare pentru:*

*- evitarea scurgerilor accidentale de produse petroliere de la mijloacele de transport utilizate;*

*- evitarea depozitării necontrolate a materialelor folosite şi a deşeurilor rezultate;*

*- asigurarea permanentă a stocului de materiale și dotări necesare pentru combaterea efectelor poluărilor accidentale (materiale absorbante).*

***14.*** *Suprafaţa de teren ocupată temporar pe perioada executării lucrărilor trebuie limitată la strictul necesar şi va fi adusă la starea iniţială după terminarea lucrărilor.*

***15.*** *La stabilirea programului de lucru şi de transport a materialelor necesare se vor lua măsuri de diminuare la minim a potenţialului disconfort creat locuitorilor sau obiectivelor de interes public.*

***16.*** *Se vor lua măsurile necesare pentru prevenirea degajării şi împrăştierii prafului, în special pe timpul lucrărilor de aplicare strat de nisip (instalare barieră de protecţie, umectări ş.a.).*

***17.*** *Amenajarea corespunzătoare a organizării de şantier în ceea ce priveşte utilităţile (apă, electricitate, dotarea cu grup sanitar ecologic, colectarea apei uzate menajere, după caz) şi depozitarea materialelor periculoase şi inflamabile conform legislaţiei în vigoare.*

*Nu se vor amenaja organizări de şantier, depozite de materiale sau de deşeuri pe raza ariei naturale protejate, pe malurile cursului de apă sau în imediata vecinătate a acestora.*

***18.*** *La terminarea lucrărilor se va dezafecta zona organizării de şantier, se vor îndepărta atât materialele rămase neutilizate cât şi deşeurile rezultate în timpul lucrărilor, iar suprafeţele de teren afectate de lucrările de execuţie vor fi aduse la starea iniţială.*

***19.*** *La execuția lucrărilor se vor respecta întocmai cele menționate în memoriul de prezentare (date, parametri), justificare a prezentei decizii.*

***20.*** *La finalizarea investiţiei, titularul va notifica Agenţia pentru Protecţia Mediului Bistriţa-Năsăud pentru verificarea conformării cu actul de reglementare.*

**Prezentul act de reglementare este valabil pe toată perioada punerii în aplicare a proiectului, dacă nu s-au produs modificări.**

**În cazul în care proiectul suferă modificări, titularul este obligat să notifice în scris *Agenţia pentru Protecţia Mediului Bistriţa-Năsăud* asupra acestor modificări, înainte de realizarea acestora.**

**Nerespectarea prevederilor prezentului atrage după sine suspendarea şi/sau anularea acestuia după caz,** **conform art.17, alin. (3) al OUG nr. 195/2005 privind protecţia mediului, aprobată prin Legea nr. 265/2006, cu modificările şi completările ulterioare. Pe durata suspendării, desfăşurarea lucrărilor de punere în aplicare a proiectului este interzisă.**

**Verificarea conformării cu prevederile prezentului act se face de către Garda Naţională de Mediu/Comisariatul judeţean Bistriţa-Năsăud şi Agenţia pentru Protecţia Mediului Bistriţa-Năsăud.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/5004, cu modificările şi completările ulterioare.

**Menţiuni despre procedura de contestare administrativă şi contencios administrativ.**

Orice persoană care face parte din publicul interesat şi care se consideră vătămată într-un drept al său ori într-un interes legitim, se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, prevăzute de H.G. nr. 445/2009, cu respectarea prevederilor Legii contenciosului administrativ nr. 554/2004, cu modificările ulterioare.

Actele sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, se atacă odată cu decizia etapei de încadrare.

Se pot adresa instanţei de contencios administrativ competente şi organizaţiile neguvernamentale care promovează protecţia mediului şi îndeplinesc condiţiile cerute de legislaţia în vigoare, considerându-se că acestea sunt vătămate într-un drept al lor sau într-un interes legitim.

Soluţionarea cererii se face potrivit dispoziţiilor Legii nr. 554/2004, cu modificările ulterioare.

Înainte de a se adresa instanţei de contencios administrativ competente, persoanele care fac parte din publicul interesat şi care se consideră vătămate într-un drept ori într-un interes legitim, trebuie să solicite Agenţiei pentru Protecţia Mediului Bistriţa-Năsăud, în termen de 30 de zile de la data aducerii la cunoştinţa publicului a deciziei etapei de încadrare revocarea respectivei decizii.

Agenţia pentru Protecţia Mediului Bistriţa-Năsăud are obligaţia de a răspunde la plângerea prealabilă în termen de 30 de zile de la data înregistrării acesteia.

**Procedura administrativă prealabilă este gratuită**.

DIRECTOR EXECUTIV, ŞEF SERVICIU,

AVIZE, ACORDURI AUTORIZAȚII,

biolog-chimist Sever Ioan ROMAN

ing. Marin Liviu Catarig

ÎNTOCMIT,

geogr. Nicoleta Şomfelean